
«Лэжьыгъэм и ветеранхэм» къахохъуэ
Мейкъуапэ.Адыгейм щекIуэкIащ «Лэжьыгъэм и ветеран» цIэр яфIэщыным теухуа Iуэхум хэплъа комиссэм и зэIущIэ.
Адыгейм Лэжьыгъэмрэ социальнэ зыужьыныгъэмкIэ и министерствэм и деж щыIэ комиссэм и унафэкIэ «Лэжьыгъэм и ветеран» цIэр хуагъэфэщащ республикэм и цIыху 19-м. Къыхэдгъэщынщи, 2017 гъэр къызэрихьэрэ а Iуэхум теухуауэ комиссэм къыIэрыхьащ дэфтэр 799-рэ. Абыхэм ящыщу 299-м «Лэжьыгъэм и ветеран» цIэр фIащащ.
Нэхъри зеубгъу
Абхъаз.Урысеймрэ Абхъазымрэ зэрызэдэлажьэм 2017 гъэм нэхъри зрагъэубгъунущ. Уры- сейм и хьэрычэтыщIэхэм Абхъазым ирагъашэ ерыскъыхэкIхэм-рэ Iэмэпсымэхэмрэ нэхъыбэ хъунущ.
Урысейм сатумкIэ и лIыкIуэу Абхъазым щыIэ Некрасов Владимир къызэрыхигъэщамкIэ, мы гъэм хагъэхъуэнущ Урысейм Абхъазым лыхэкIыу, энергетикэ, навигационнэ, рентген Iэмэпсымэхэу иригъашэм.
IэнатIэкIэ къызэрагъэпэщ
Къэрэшей-Шэрджэс.Республикэм промышленностымрэ сатумкIэ и министр Аргун Мурат зэрыжиIамкIэ, иужьрей илъэсиплIым республикэм промышленностым лэжьыгъэ IэнатIэщIэу 630-рэ къыщызэрагъэпэщащ. Мы гъэм иджыри 80-м щIигъум лэжьыгъэ ягъуэтынущ.
Аргуным къызэрыхигъэщащи, промышленностым ехьэлIа инвестицэ проекти 10-р республикэм щыпхагъэкI. ЛэжьапIэ IэнатIэхэр къызэрагъэпэщынущ «Фирма КаговКорпорейшин» ООО-м и проектым и япэ Iыхьэм и фIыгъэкIэ. «Флора Кавказа» ОАО-м Карачаевск къыщызэIуихынущ фармацевт этил спиртрэ корвалолрэ къыщыщIагъэкIыну IуэхущIапIэ. Республикэм иIэщ промышленнэ предприятэ 721-рэ, абыхэм цIыху мин 13-м щIигъу щолажьэ.
УЭРДОКЪУЭ Женя.
